**”VITEN OM VANN” 2018**

Norsk hydrologiråds pris for god populærvitenskap går i år til **Ånund Killingtveit** for mangeårig og omfattende formidlingsaktivitet og forfatterskap om temaet hydrologi særlig knyttet til vannkraft.

*Juryens begrunnelse:* Ånund Killingtveit har i en årrekke fremstått som en dyktig og engasjert formidler både overfor sine studenter, i bransjen nasjonalt og internasjonalt og også av mer populærvitenskapelig karakter til allmenhet og politikere.

Som professor i vassbygging ved NTNU har han gjort kraftverkshydrologi til et eget begrep. På en balansert måte og med hydrologisk innsikt, har han formidlet hvordan man gjennom moderne vannkraftplanlegging kan ta miljøhensyn. Han har satt fokus på betydningen av hydrologisk modellering, særlig med anvendelse i planleggingen og drift av vannkraftverk og for å kvantifisere miljøvirkninger av reguleringer.

Ånund Killingtveits hydrologiske formidling spenner fra «den kalde hydrologien», med fokus på snø og hydrologien i Arktis til tropisk hydrologi med hovedvekt på Øst-Afrika. I de senere årene har han også gitt viktige innspill til hvordan Norges rolle kan og bør være knyttet til det grønne skiftet og omlegging til fornybar energi i Europa. Han var også hovedforfatter i kapitlet om vannkraft i IPCCs spesialrapport "Renewable Energy Sources and Climate Change Mitigation" som kom ut i 2012.

Juryen gratulerer prisvinneren av "Viten om Vann" 2018, Ånund Killingtveit, med prisen!

*Juryen til prisen” Viten om Vann” 2018 har bestått av Hege Hisdal (Hydrologirådet og NVE), Toril Hofshagen (Norsk Vann) og Harald Bonaventura Borchgrevink (NIVA).*